ฟันซี9เอี่ยวโกงแวต
ผลสอบบิ๊กสรรพากรซี 9 พบผิดวินัยร้ายแรง เอี่ยวทุจริตโกงแวต ชงปลัดคลังตัดสินให้ออกจากราชการ
3 ก.พ. 2558

ผลสอบบิ๊กสรรพากรซี 9 พบผิดวินัยร้ายแรง เอี่ยวทุจริตโกงแวต ชงปลัดคลังตัดสินให้ออกจากราชการ
แหล่งข่าวจากกระทรวงการคลัง เปิดเผยว่า คณะกรรมการสอบวินัยร้ายแรงผู้บริหารกรมสรรพากรระดับซี 9 จำนวน 4 คน กรณีทุจริตการขอคืนภาษีมูลค่าเพิ่ม (แวต) จากการส่งออกปลอม จนทำให้รัฐเกิดความเสียหายกว่า 4,200 ล้านบาท ที่มีนายประภาศ คงเอียด ที่ปรึกษากฎหมายกระทรวงการคลัง เป็นประธาน ได้สรุปผลสอบผู้บริหารรายแรกซึ่งเป็นอดีตผู้บริหารสรรพากรพื้นที่ 22 บางรัก มีความผิดวินัยร้ายแรงจริง และได้แจ้งผลสรุปผู้ที่กระทำผิดรับทราบแล้ว
อย่างไรก็ตาม หลังจากนี้คณะกรรมการสอบวินัยจะแจ้งผลการสอบให้นายรังสรรค์ ศรีวรศาสตร์ ปลัดกระทรวงการคลัง รับทราบถึงบทลงโทษว่าจะให้ออกจากราชการ หรือไล่ออก หรือให้รับราชการต่อไปแต่ให้ตัดเงินเดือน จากนั้นจะต้องส่งเรื่องให้คณะกรรมการรับผิดทางละเมิดของกรมบัญชีกลาง พิจารณาชดใช้ความเสียหายต่อไป
แหล่งข่าว ระบุว่า คณะกรรมการสอบวินัยร้ายแรงดังกล่าว ได้ดำเนินการสอบวินัยข้าราชการที่เกี่ยวข้องทีละราย เนื่องจากมีข้อมูลเอกสารที่เกี่ยวข้องจำนวนมาก หลังจากนี้จะดำเนินการสอบวินัยผู้บริหารสรรพากรที่เหลืออีก 3 คนให้เสร็จโดยเร็ว เนื่องจากเป็นนโยบายของนายสมหมาย ภาษี รมว.คลัง ให้เอาผิดกับผู้ที่ทุจริตการเสียภาษี เพราะถือเป็นส่วนหนึ่งของการปฏิรูปโครงสร้างภาษี
สำหรับผู้กระทำผิดทุจริตขอคืนภาษีมูลค่าเพิ่มส่งออกและขายใบกำกับภาษีปลอม เพื่อเอื้อประโยชน์ให้กลุ่มผู้ส่งออกคอมพิวเตอร์ในการขอคืนภาษีมูลค่าเพิ่มครั้งนี้ มีเจ้าหน้าที่และผู้บริหารกรมสรรพากรเกี่ยวข้องทั้งหมด 18 คน โดยมี 4 คนที่ถูกกระทรวงการคลังตั้งกรรมการสอบวินัยร้ายแรง ส่วนที่เหลืออีก 14 คน เป็นเจ้าหน้าที่กรมสรรพากรที่ต่ำกว่าซี 9 ซึ่งกระทรวงการคลังได้ส่งเรื่องให้กรมสรรพากรสอบวินัยร้ายแรงตั้งแต่ปลายปี 2556 จนถึงเวลานี้ยังไม่สามารถสรุปผลการสอบวินัยได้
นอกจากนี้ เจ้าหน้าที่และผู้บริหารทั้ง 18 คน ยังถูกคณะกรรมการป้องกันและปราบปรามการทุจริตแห่งชาติ (ป.ป.ช.) สอบสวนเพื่อเอาผิดอีก ฐานทุจริตอีกทางหนึ่งด้วย ซึ่งจากการสอบสวนพบว่ามีการทุจริตการขอคืนภาษีมูลค่าเพิ่มอย่างต่อเนื่องตั้งแต่ปี 2554-2556